**Adorácia**   
***Týždeň Cirkvi pre mládež - Radostní v nádeji***  
  
Pieseň, vyloženie Sviatosti Oltárnej

***Úvod***

Ježiš hovorí: “Poďte ku mne všetci, ktorí sa namáhate a ste preťažení…” Prichádzame k tebe Pane - ako mladí a spolu so všetkými mladými. Ako unavení, často ako sklamaní, ako hľadajúci. A predsa pred teba, pred Všemohúceho Boha. Túžime sa pred tebou skloniť a priniesť pred teba všetkých našich mladých bratov a sestry - ich aj naše príbehy, ktoré sú tak rôzne, možno niekedy známe niekedy skryté. Prichádzame k tebe, ako k tomu, ktorý všetky tieto príbehy poznáš, pretože Ty máš aj všetky naše vlasy na hlave spočítané, máš zozbierané naše slzy do svojich nádob a ty vieš čo je v človeku. Prosíme, nech sa nás aj všetkých mladých dotýka tvoja uzdravujúca láska.

Pieseň

***Miesto - rodina***

Pane Ježišu, ako mladí ľudia túžime po mieste, kde budeme milovaní. Milovaní nie pre naše známky a úspechy, alebo pretože sme sa dostali na vysokú školu. Túžime po mieste, kde budeme milovaní lebo sme to my. Nie vďaka výkonu, nie vďaka dokonalosti, ale preto, lebo na toto miesto patríme, lebo sú tu naši príbuzní, rodičia, domov. A ja som ich syn, dcéra, brat, sestra, vnuk, vnučka. V rodinách nám chýba prijatie. Často ani nevieme, v akú rodinu máme veriť - najmä ak to v tej našej nevyšlo. Túžime počuť slová uznania od našich otcov a mám. Otázku: Ako sa mám a čo som robil?, nielen preto, aby ma kontrolovali, ale preto že ma majú radi.  
  
Ježiš, ty si vyrastal pri otcovi a mame uprostred rodiny. Mal si domov, kde ťa chránili aj keď museli napríklad utiecť do Egypta. Mal si miesto kde si bol vypočutý a milovaný. Rodičia ťa naučili, čo to znamená byť milovaným synom. Verím že si uprostred našich rodín a hovoríš: “Ja som tu. Ja som neodišiel. Neprestávam hľadať, klopať, posilňovať, povolávať k láske.” Ježiš v mene všetkých mladých ľudí, najmä tých, ktorí vo svojich rodinách neprežívajú domov, prosíme: buď uprostred nich. Premieňaj rodiny na miesta prijatia, lásky a bezpečia. Uzdravuj, čo je stvrdnuté a zranené.

**Miesto - škola**

Pane, keď sa nás mladých ľudí opýtajú čo nám zaberie najviac času, dokonca to čo nemáme najviac radi, často odpovieme - škola. Nemáme radi miesta, kde sú na nás kladené nároky, hoci je to potrebné, kde je rivalita alebo prílišné hejtovanie všetkého, čo sa od nás vyžaduje. Škola je miesto, kde sme toľkokrát vyhlásili - “Načo mi toto živote bude. Je to etapa života ktorú musím prežiť.” Aj keď sa občas tešíme na kolektív a pár blízkych priateľov, s ktorými je zábava a na čas cez prestávky alebo po škole.   
  
Pane Ježišu, škola nás má pripraviť na život. Chceme žehnať školským kolektívom, učiteľom a zamestnancom škôl, aby si im dal múdrosť, vynaliezavosť a lásku a aby mali silu vychádzať smerom k mladým a byť s nimi trpezlivý - viesť ich.

Modlíme sa, aby si prebýval v školách, aby učitelia a študenti nebrali školu iba ako miesto, kde sa vyčerpajú. Premeň naše školy na miesta rastu, radosti, na miesto, kde sa s nádejou pozerá na budúcnosť.

*Pieseň*

**Miesto partia**

Tešíme sa na piatok. Na stretnutie, kde budú všetci kamaráti a my môžeme pustiť tlak tohto týždňa. V partii sme rôzne typy. Niektorí slušnejší, iní vulgárni. Niektorí zodpovednejší, iní flákači a mnoho je takých ktorí sa snažia presvedčiť ostatných, o svojej pravde. Ach, ako sa tam snažíme zapadnúť. Pri počúvaní kamarátov aj nám naskakujú občas do úst vulgarizmy. Áno, v partii sme vyskúšali všeličo. Ježiš nebudeme ti klamať ale sú tam naši priatelia.  
  
Ježiš, veríme že Ty si aj tam. Uprostred partie. Tých, čo už teraz plánujú ako si v piatok vypijú a možno aj niečo horšie. Ale Ty si tam. Viem, bolí Ťa, keď vidíš mladých zraňovať samých seba a ísť bludnou cestou. Hľadajú zábavu a naplnenosť a snažia sa vyhnať prázdnotu. Priateľstvo je dar od teba hoci my si musíme spytovať svedomie, či sme ho po pri pozeraní do smartfónu už nepotopili. Pane, prítomný uprostred partií mladých, daj im pocítiť že tam si, staraj sa o nich volaj na nich. Buď učiteľom opravdivých vzťahov.

**Miesto moja izba**

Ako mladý človek Pane, mám rád svoju izbu. Je to miesto, azda jediné miesto kde sa môžem skryť. Nasadiť slúchadlá na uši,pustiť obľúbený song a nemyslieť na všetko, čo ťaží. Miesto, kde môžem byť sám na telefóne chatovať s priateľmi. UKryť sa keď som sklamaný z ľudí, z rodiny, sám zo seba. Prognózy nejasnej budúcnosti a kríza mi k tomu vôbec nepridávajú. Ale ty prichádzaš do môjho izby, aj keď mám pocit, že som zavrel za všetkým dvere, aby som sa skryl. Ty vchádzaš cez zamknuté dvere, aby si ma vyviedol zo sklamania.   
  
Ježiš nedovoľ mi uzavrieť sa a zostať tam v smútku a depresii, aj keď som sklamaný, aj keď ma zranili, aj keď ma ponížili. Príď a buď tam. Verím že si tam, V mojej izbe a prehováraš mi do môjho sklamania ako si hovoril s apoštolmi o pokoji, ako si hovoril emauzským učeníkom a vysvetľoval im že toto nie je koniec. Vojdi Pane a hovor.

**Miesto moje sny a plány**

Občas sa bojíme snívať. Pane, máme pocit, že nás to presahuje hoci sme mladí a mali by som byť plný snov. Ale ty vravíš: “Neboj sa. Viem o tebe. Daj mi tvoju budúcnosť. Ja budem tam, pretože som ten istý včera dnes a naveky.” Mnohokrát počúvame slová: Ja nemám žiadne očakávania a plány, aby som nebol potom sklamaný.  
  
Pane, my už často nič nečakáme, lebo máme strach z toho, ako to dopadne. Ale ty nás voláš k dôvere. Denne nám dávaš dostatok schopnosti, aby sme zvládli aj to čo, sa zdá že nás presahuje. Posielaš nám bratov a sestry, s ktorými môžeme sklonení pred tebou tvoriť jeden ľud, ktorý kráča spolu, ktorý sa navzájom povzbudzuje a dvíha a tak odráža teba - tvoje srdce. Ježiš ty si Víťaz. Si nádejou celého ľudstva a len s tebou môžeme pozerať na budúcnosťou s radosťou.   
  
*Pieseň*

***Záver***

Ježiš túžime žiť v nádeji a byť tými, ktorým horí srdce a nevzdávajú sa. Zaplav svojím požehnaním všetkých mladých ľudí a aj cez nás obnovuj mladosť vo svojej Cirkvi. Premeň tento svet tvojou láskou. Pomôž nám, aj každému mladému človeku odpovedať na tvoje volanie, na tvoje klopanie. Žehnaj generáciu mladých na Slovensku aj na príhovor Panny Márie a buď jej Pánom a Kráľom, lebo ty si Kristus Kráľ. Amen.   
  
*Modlitba na úmysle Svätého Otca*   
  
*Ctíme túto Sviatosť slávnu*